**Lead** [ˈliːd] on kaupunki Yhdysvaltojen Etelä-Dakotan osavaltion länsiosassa. Kultakaivoksen ympärille syntynyt kaupunki sijaitsee Lawrencen piirikunnassa Black Hills -vuoristossa lähellä Wyomingin rajaa. Vuoden 2010 väestönlaskennassa Leadin asukasluku oli 3 124. Piirikunnan hallintokaupunki Deadwood sijaitsee heti Leadin koillispuolella, ja kaksoiskaupunkia kutsutaan usein yhteisnimellä Lead-Deadwood.

Historiaa
---------

1900-luvun alussa valmistunut pieni suomalaiskirkko siirrettiin vuonna 1963 nykyiselle paikalleen Main Streetillä, jossa se toimii matkamuistomyymälänä.
Leadin kaupunki perustettiin virallisesti vuonna 1876 sen jälkeen kun alueelta oli löydetty lupaavia kultaesiintymiä. Väkiluku nousi vuoteen 1910 mennessä yli kahdeksaan tuhanteen. Kaupungin Homestake Mine kehittyi läntisen pallonpuoliskon tuottavimmaksi kultakaivokseksi, joka ulottui syvimmillään 2,5 kilometrin syvyyteen. Kaivos lakkautettiin vuoden 2001 lopussa.

1900-luvun alussa Leadin kultakaivoksiin tuli siirtolaistyövoimaa erityisesti Italiasta ja Suomesta. Kaupungin 8 000 asukkaasta oli vuoden 1910 paikkeilla suomalaisia noin 950. Muun muassa Kokoomuksen kansanedustajana ja lestadiolaissaarnaajana myöhemmin tunnettu Sakari Ainali työskenteli nuoruudessaan Leadin kultakaivoksessa kymmenisen vuotta. Myös suomalaisen ja amerikkalaisen työväenliikkeen merkkimies Oskari Tokoi työskenteli jonkin aikaa Leadissä ja perusti kaupunkiin raittiusyhdistyksen. Vuoteen 1971 saakka Leadissä toimi suomalaisten lestadiolaisvaikutteinen luterilainen seurakunta.

Homestaken kaivoksessa toimii nyt fysiikan tutkimuskeskus Sanford Underground Research Facility (SURF). Vuosina 1970–1994 siellä suoritettiin Homestaken kokeena tunnettua auringon neutriinojen tutkimusohjelmaa, josta Raymond Davis palkittiin fysiikan Nobelilla vuonna 2002.

Vuodesta 1974 Leadin kaupunki ja kaivos ovat olleet listattuna Yhdysvaltojen kansallisesti merkittävien historiallisten paikkojen joukkoon. Kaupungissa toimii kaivosmuseo. Tunnin ajomatkan päässä Leadista eteläkaakkoon sijaitsee Mount Rushmoren kallioon veistetty muistomerkki Yhdysvaltain neljän presidentin kasvokuvineen.

Lähteet
-------

1. ↑  Broadcast Pronunciation Guide and South Dakota Pronunciations Associated Press.  Arkistoitu 14.6.2011. Viitattu 1.2.2019. (englanniksi)
2. ↑  Lead city, South Dakota *American Fact Finder*.  2010. US Census Bureau.  Arkistoitu 8.1.2015. Viitattu 31.3.2018.
3. ↑  National Register of Historic Places Inventory—Nomination Form: 1st Lutheran Church  30.9.1985. United States Department of the Interior. National Park Service. Viitattu 31.3.2018.
4. ↑  Sweatman Art Memorial / Finnish Lutheran Church - Lead, South Dakota *Waymarking.com*.  28.1.2016. Viitattu 31.3.2018.
5. ↑  Historian vaiheita Amerikkaan muuton aikoihin Suihkosten sukuseura.  Arkistoitu 2.12.2022. Viitattu 31.3.2018.
6. ↑  Muutto Amerikkaan: Asettuivat Etelä-Dakotaan Suihkosten sukuseura.  Arkistoitu 1.12.2022. Viitattu 31.3.2018.
7. ↑  Matilainen, Ville: Autolla halki Amerikan *Yle Elävä arkisto*.  11.10.2013.
8. ↑  Kauko Ainali: Sakari Ainali *Pohjoispohjalaista kulttuuria, paikallishistoriaa ja perinnetietoa -sivusto*. Kirjastovirma.  Arkistoitu 31.3.2018. Viitattu 31.3.2018.
9. ↑  Auvo Kostiainen: [ Tokoi, Oskari 
(1873 - 1963)] *Kansallisbiografia*.  20.4.2000, päivitetty 17.3.2017. Biografiakeskus. Viitattu 31.3.2018.
10. ↑  Mauri Kinnunen: History of a demolished Finn Church in Lead, South Dakota *Makkerin blogi, Kirjoituksia eteläkarjalaisen historian hämärästä*.  5.3.2017. Viitattu 31.3.2018.
11. ↑  City of Lead, South Dakota City of Lead. Viitattu 31.3.2018.

Aiheesta muualla
----------------

* Kuvia tai muita tiedostoja aiheesta **Lead (Etelä-Dakota)** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Lead, South Dakota